RBF คว้า 3 ไลเซนส์ “สกัดCBD-น้ำมันกัญชง-ปลูก” ลุยรับออเดอร์ไทย-ตปท. ดันรายได้ Q4 โตกระฉูด
RBF ประกาศคว้า “ใบอนุญาตเพาะปลูก และใบอนุญาตสกัดน้ำมันจากเมล็ดกัญชง” ส่งผลให้ RBF มีศักยภาพในธุรกิจกัญชงอย่างครบวงจรตั้งแต่ ต้นน้ำ-กลางน้ำ สนับสนุนปลายน้ำ พร้อมคาดมีรายได้เชิงพาณิชย์ในไตรมาส 4/64
14 ก.ค. 2564

นายสุรนาถ กิตติรัตนเดช ประธานเจ้าหน้าที่ฝ่ายบัญชีและการเงินบริษัท อาร์แอนด์บีฟู้ด ซัพพลาย จำกัด (มหาชน) หรือ RBF เปิดเผยว่า ตามที่บริษัทได้ใบอนุญาติทั้งต้นน้ำ และ กลางน้ำ ทำให้บริษัทสามารถผลิต สารสกัด CBD, น้ำมันเมล็ดกัญชง และ ส่วนประกอบต่างๆของกัญชง ที่สามารถนำไปใช้ในผลิตภัณฑ์หลากหลายประเภท ในต่างประเทศมีการนำ CBD ใส่ในผลิตภัณฑ์กลุ่มเครื่องดื่ม กลุ่มอาหาร และกลุ่มอาหารเสริมเนื่องจาก CBD มีสรรพคุณในการช่วยให้ผ่อนคลาย คลายเครียด หลับง่าย หรือ การนำ CBD ไปใส่ในกลุ่มเครื่องสำอางเนื่องจาก CBD มีสรรพคุณช่วยลดการอักเสบ ตลอดจนการนำสารสกัด CBD ไปใส่ในอาหารสัตว์เพื่อให้สัตว์เลี้ยงผ่อนคลายและไม่เครียด
นอกจากนี้น้ำมันเมล็ดกัญชงยังสามารถนำไปใช้ในผลิตภัณฑ์กลุ่มอาหารเสริม เนื่องจากน้ำมันเมล็ดกัญชงมีสารอาหารโอเมก้า 3 และโอเมก้า 6 ในปริมาณสูง ซึ่งเป็นประโยชน์ต่อร่างกาย ในขณะที่การนำไปใช้ในผลิตภัณฑ์กลุ่มเครื่องสำอาง ยังสามารถช่วยเพิ่มความชุ่มชื้นของผิว
อีกทั้งส่วนประกอบต่างๆส่วนอื่นของกัญชงยังสามารถนำไปใช้ในกลุ่มผลิตภัณฑ์ที่หลากหลาย เช่น กลุ่มผลิตภัณฑ์สมุนไพรใช้ภายนอก เช่น ยาหม่อง ยาครีม  กลุ่มเครื่องดื่ม เช่น ชาใบกัญชง
“จากก่อนหน้านี้ที่ RBF ได้รับอนุญาตโรงงานสกัดสาร CBD จาก กัญชง รายแรกในไทยและเอเชียตะวันออกเฉียงใต้ จากอย. ล่าสุด RBF ได้รับใบอนุญาตเพิ่มเติมอีก 2 ใบได้แก่ ใบอนุญาตผลิต (ปลูก) ยาเสพติดให้โทษในประเภท 5 เฉพาะกัญชง และใบอนุญาตสกัดน้ำมันจากเมล็ดกัญชง จะส่งผลให้ RBF สามารถเข้ามามีบทบาทและศักยภาพในการดำเนินธุรกิจอย่างครบวงจรในธุรกิจกัญชง ที่สามารถสร้างมูลค่าของกัญชงตั้งแต่ต้นน้ำ คือการปลูกกัญชงเพื่อให้ได้วัตถุดิบโดยเฉพาะดอกกัญชงที่มีปริมาณสาร CBD เพื่อส่งต่อมากลางน้ำ คือโรงงานสกัดที่มีคุณภาพของ RBF ที่จะผลิตสาร CBD ส่งต่อไปให้ผู้ผลิตสินค้าต่าง ๆ
ทั้งนี้เชื่อว่า RBF จะเป็นฟันเฟืองที่เชื่อมให้ธุรกิจด้านกัญชงเกิดขึ้นได้ในประเทศไทย โดยจะส่งผลดีต่อเศรษฐกิจโดยรวมของประเทศให้ดีขึ้น ทั้งกลุ่มเกษตรกร และบริษัทที่ผลิตสินค้าก็จะได้ผลิตภัณฑ์ใหม่ๆออกสู่ตลาด และผู้บริโภคก็จะได้รับผลิตภัณฑ์ที่ดีต่อไป” นายสุรนาถ กล่าว